Številka: 35409-198/2024-2570-17

Datum: 18. 2. 2024

Ministrstvo za okolje, podnebje in energijo izdaja na podlagi 46. člena Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE, 158/20 in 44/22 – ZVO-2) v povezavi s 301. členom Zakona o varstvu okolja (Uradni list RS, št. 44/22 – ZVO-2), 51. a člena Zakona o prostorskem načrtovanju (Uradni list RS, št. 33/07-ZPNačrt, 70/08-ZVO-1B, 108/09-ZPNačrt-A, 80/10-ZUPUDPP, 106/10-popravek ZUPUDPP, 43/11-ZKZ-C, 57/12, 57/12-ZUPUDPP-A, 109/12, 76/14-odl. US, 14/15-ZUUJFO, 61/17 – ZUreP-2 in 199/21 – ZUreP-3) v povezavi s prvim odstavkom 298. člena Zakona o urejanju prostora (Uradni list RS, št. 199/21 – ZureP-3), in 145. člena Zakona o splošnem upravnem postopku (Uradni list RS, št. 24/06-ZUP-UPB2, 105/06-ZUS-1, 126/07, 65/08, 8/10, 82/13, 175/20-ZIUOPDVE in 3/22- ZDeb) v upravni zadevi odločitve o sprejemljivosti vplivov izvedbe plana na okolje, za Občinski prostorski načrt Mestne občine Maribor, pripravljavcu plana, Mestni občini Maribor, Ulica heroja Staneta 1, 2000 Maribor, naslednjo

ODLOČBO

1. Vplivi izvedbe plana na okolje, ugotovljeni v postopku celovite presoje vplivov na okolje in presoje sprejemljivosti na varovana območja za Občinski prostorski načrt Mestne občine Maribor (ZUM d.o.o., št. naloge 7050, september 2024, dopolnitev 13. 2. 2025) so sprejemljivi ob upoštevanju omilitvenih ukrepov in monitoringa, določenih v okoljskem poročilu. Omilitveni ukrepi so smiselno vključeni v predlog odloka.
2. Monitoring se izvaja v skladu z določbami 145., 146. in 147. člena odloka ter okoljskim poročilom.
3. V tem postopku ni bilo stroškov.

Obrazložitev

I

Pripravljavec plana, Mestna občina Maribor, Ulica heroja Staneta 1, 2000 Maribor, je z vlogo, št. 3500-1/2024-49, z dne 16. 12. 2024, prejeto dne 16. 12. 2024, Ministrstvo za okolje, podnebje in energijo (v nadaljnjem besedilu ministrstvo) zaprosil za izdajo odločbe o obveznosti izvedbe celovite presoje vplivov na okolje za Občinski prostorski načrt Mestne občine Maribor (v nadaljnjem besedilu OPN). Gradivo za podajo odločitve je bilo dostopno na spletnem strežniku izdelovalca prostorskega akta, ZUM d.o.o.

Na poziv ministrstva je pripravljavec plana, dne 13. 2. 2025, poslal dopolnitev vloge št. 3500-1/2025-22.

Vlogi je bilo predloženo in tekom postopka pridobljeno naslednje gradivo, ki je bilo podlaga za odločanje:

- Občinski prostorski načrt Mestne občine Maribor – predlog, besedilo in grafični del (ZUM d.o.o., št. naloge 7050, september 2024);

- Izvleček iz hierarhično višjih prostorskih aktov (ZUM d.o.o., št. naloge 7050, avgust 2022)

- Odlok o Občinskem prostorskem načrtu Mestne občine Maribor, besedilo usklajenega predloga, 13. 2. 2025;

- Pojasnilo sprememb predloga OPN MOM iz faze usklajevanja gradiva z pristojnimi resorji, ZUM d.o.o., z dne 13. 2. 2025;

- Izjava št. 3500-1/2025-19, z dne 12. 2. 2025;

- Okoljsko poročilo za Občinski prostorski načrt Mestne občine Maribor (Vodnogospodarski biro Maribor d.o.o., št. 3663, marec 2022, dopolnjeno maj 2022);

- Okoljsko poročilo za Občinski prostorski načrt Mestne občine Maribor, Dodatek za varovana območja (Vodnogospodarski biro Maribor d.o.o., št. 3663/16-A, marec 2022);

- Izjava izdelovalca okoljskega poročila in dodatka za varovana območja, Vodnogospodarski biro Maribor d.o.o., 21. 9. 2022;

- dopolnilno drugo mnenje Ministrstva za naravne vire in prostor s področja razvoja poselitve, št. 35016-51/2007-MOP-110, z dne 4. 11. 2024;

- mnenje Direkcije RS za vode, št. 35012-54/2021-4, z dne 12. 12. 2024;

- mnenje Ministrstva za kmetijstvo, gozdarstvo in prehrano za področje kmetijstva, št. 350-117/2006/150, z dne 30. 6. 2023;

- mnenje Zavoda RS za varstvo narave, št. 3563-0433/2023-12, z dne 27. 5. 2024;

- mnenje Zavoda za gozdove Slovenije, št. 350-20/2020-12, z dne 26. 10. 2022;

- mnenje Ministrstva za kmetijstvo, gozdarstvo in prehrano za področje gozdarstva in lovstva, št. 3401-4/2007/113, z dne 6. 3. 2023;

- mnenje Zavoda za ribištvo Slovenije, št. 4201-38/2022-5, z dne 7. 11. 2022;

- mnenje Ministrstva za zdravje, št. 354-2/2014-20 s priloženim mnenjem Nacionalnega laboratorija za zdravje, okolje in hrano, št. 2940-09/1649-22/NP-3685985-21, z dne 28. 11. 2022;

- mnenje Ministrstva za kulturo, št. 3501-1/2014-3340-47, z dne 2. 8. 2023;

- pojasnila Direkcije RS za vode, št. 35014-2/2025-2, z dne 13. 2. 2025;

- mnenje Ministrstva za okolje, podnebje in energijo, Sektorja za ravnanje z odpadki, z dne 7. 2. 2025;

- mnenje Ministrstva za okolje, podnebje in energijo, Direktorata za okolje, 35400-303/2023-2570-393, z dne 13. 2. 2025.

Poleg zgoraj naštetega je ministrstvo v postopku upoštevalo tudi gradivo, objavljeno na spletnem strežniku Ministrstva za naravne vire in prostor dne 24. 10. 2023, in sicer:

- Občinski prostorski načrt Mestne občine Maribor – predlog (ZUM d.o.o., št. naloge 7050, september 2022);

- Okoljsko poročilo za Občinski prostorski načrt Mestne občine Maribor (Vodnogospodarski biro Maribor d.o.o., št. 3663, marec 2022, dopolnjeno maj 2022);

- Okoljsko poročilo za Občinski prostorski načrt Mestne občine Maribor, Dodatek za varovana območja (Vodnogospodarski biro Maribor d.o.o., št. 3663/16-A, marec 2022);

- Prikaz stanja prostora (ZUM d.o.o., št. naloge 18065, avgust 2012, dopolnjeno februar 2018, junij 2019, marec 2022 in avgust 2022);

- priloge.

II

Ministrstvo je z odločbo, št. 35409-4/2014/7, z dne 24. 3. 2014 odločilo, da je za Občinski prostorski načrt Mestne občine Maribor treba izvesti celovito presojo vplivov na okolje. Sestavni del postopka je bila tudi presoja sprejemljivosti vplivov izvedbe plana na varovana območja narave.

Za OPN sta bila izdelana okoljsko poročilo (Vodnogospodarski biro Maribor d.o.o., št. 3663, marec 2022, dopolnjeno maj 2022) in dodatek za varovana območja (Vodnogospodarski biro Maribor d.o.o., št. 3663, marec 2022, dopolnjeno maj 2022). Ministrstvo je za navedeno okoljsko poročilo in dodatek izdalo mnenje o ustreznosti, št. 35409-171/2022-2550-19, z dne 17. 6. 2022.

Pripravljavec plana je gradivo javno razgrnil. Javna razgrnitev je potekala od 30. 5. 2022 do 3. 7. 2022. Izvedenih je bilo več javnih obravnav, in sicer: 1. 6. 2022, 8. 6. 2022, 14. 6. 2022 in 22. 6. 2022. Sprejeta so bila Stališča do pripomb javnosti na razgrnjeno gradivo dopolnjenega osnutka Občinskega prostorskega načrta Mestne občine Maribor (št. 3500-1/2021-23, z dne 25. 7. 2022).

III

13. 4. 2022 je začel veljati Zakon o varstvu okolja (ZVO-2). Zakon o varstvu okolja (Uradni list RS, št. 44/22, 18/23 – ZDU-1O, 78/23 – ZUNPEOVE in 23/24; v nadaljnjem besedilu ZVO-2) v 301. členu določa, da se postopki celovite presoje vplivov na okolje, ki so bili začeti na podlagi 40, člena Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE, 158/20 in 44/22 – ZVO-2; v nadaljnjem besedilu ZVO-1), končajo po določbah ZVO-1. Glede na navedeno se bo ta postopek končal v skladu z ZVO-1.

Po 46. členu ZVO-1 ministrstvo v 30 dneh od prejema plana ob upoštevanju mnenj ministrstev in organizacij iz 42. člena tega zakona izda odločbo, s katero plan potrdi, če presodi, da so njegovi vplivi na okolje sprejemljivi, ali potrditev zavrne, če presodi, da vplivi izvedbe plana na okolje niso sprejemljivi.

Pripravljavec plana mora v planu v čim večji meri upoštevati pisna mnenja in pripombe o sprejemljivosti vplivov izvedbe plana na okolje, ki jih s stališča svoje pristojnosti in glede na vsebino plana pripravijo ministrstva in organizacije, pristojne za posamezne zadeve varstva okolje ali varstvo ali rabo naravnih dobrin ali varstvo kulturne dediščine. Prav tako mora pripravljavec plana v čim večji meri upoštevati mnenja in pripombe javnosti iz 43. člena ZVO-1. Na podlagi mnenj ministrstev in organizacij ter mnenj in pripomb javnosti pripravljavec plan ustrezno spremeni in dopolni ter ga pošlje ministrstvu v potrditev.

Po 51. členu Zakona o prostorskem načrtovanju (Uradni list RS, št. 33/07-ZPNačrt, 70/08-ZVO-1B, 108/09-ZPNačrt-A, 80/10-ZUPUDPP, 106/10-popravek ZUPUDPP, 43/11-ZKZ-C, 57/12, 57/12 – ZUPUDPP-A, 109/12, 76/14 – odl. US, 14/15 – ZUUJFO, 61/17 – ZUreP-2 in 199/21 – ZureP-3; v nadaljnjem besedilu ZPNačrt) občina pripravi predlog občinskega prostorskega načrta na podlagi stališč do pripomb in predlogov javnosti, podanih v okviru javne razgrnitve ter ga pošlje ministrstvu, pristojnemu za urejanje prostora, da gradivo pregleda in objavi na svetovnem spletu. Po objavi gradiva, občina pozove nosilce urejanja prostora, da v 30 dneh podajo mnenje k predlogu občinskega prostorskega načrta. Če je za občinski prostorski načrt treba izvesti celovito presojo vplivov na okolje, se pristojna ministrstva v mnenju opredelijo tudi do sprejemljivosti vplivov občinskega prostorskega načrta na okolje z vidika svoje pristojnosti in ga pošljejo ministrstvu, pristojnemu za varstvo okolja. Na podlagi mnenj ministrstev iz tretjega odstavka 51. člena ZPNačrt ministrstvo, pristojno za varstvo okolja odloči o sprejemljivosti vplivov izvedbe občinskega prostorskega načrta skladno z zakonom, ki ureja varstvo okolja.

Zakon o urejanju prostora (Uradni list RS, št. 61/17, 199/21 – ZureP-3 in 20/22 – odl. US; v nadaljnjem besedilu ZUreP-2) v drugem odstavku 273. člena določa, da se občinski prostorski načrti, začeti pred začetkom uporabe tega zakona, končajo po ZPNačrt.

Zakon o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE, 95/23 – ZIUOPZP, 23/24 in 109/24; v nadaljnjem besedilu ZUreP-3) v prvem odstavku 298. člena določa, da se občinski prostorski akti, začeti na podlagi ZPNačrt, katerih priprava se je v skladu s prvim, drugim in tretjim odstavkom 273. člena ZUreP-2 nadaljevala po dosedanjih predpisih, z začetkom uporabe tega zakona, končajo po ZPNačrt.

IV

Pripravljavec plana je v postopku ugotavljanja sprejemljivosti vplivov izvedbe plana na okolje, ki poteka v okviru celovite presoje vplivov na okolje, predložil predlog OPN, ki obsega strateški in izvedbeni del. Z OPN se na območju celotne občine določajo zlasti strateške usmeritve razvoja občine, razvoja prometne in gospodarske javne infrastrukture, poselitve in krajine, določi se namenska raba in enote urejanja prostora ter prostorski izvedbeni pogoji in drugi regulacijski elementi. Okoljsko poročilo z dodatkom ter drugo gradivo je bilo dostopno na spletnem strežniku izdelovalca prostorskega akta, podjetja ZUM d.o.o., in je navedeno v točki I te obrazložitve.

Ministrstvo je poleg navedenega gradiva v postopku pregledalo tudi gradivo, objavljeno na spletnem strežniku Ministrstva za naravne vire in prostor.

Pripravljavec plana je vlogi, št. 3500-1/2024-49, z dne 16. 12. 2024, priložil tudi mnenja nosilcev urejanja prostora, ki sodelujejo v postopku celovite presoje vplivov na okolje, in sicer: Ministrstva za zdravje, Ministrstva za kulturo, Ministrstva za kmetijstvo, gozdarstvo in prehrano, Zavoda RS za varstvo narave, Zavoda za gozdove Slovenije, Zavoda za ribištvo Slovenije in Direkcije RS za vode.

Zavod za gozdove Slovenije je v mnenju št. 350-20/2020-12, z dne 26. 10. 2022 ugotovil, da je OPN izdelan v skladu s področnimi smernicami, da se posegi v gozdove s posebnim namenom izvajajo v skladu z Odlokom o razglasitvi gozdov s posebnim namenom v Mestni občini Maribor in da posegi v gozdove, zavarovane z Uredbo o varovalnih gozdovih in gozdovih s posebnim namenom (Uradni list RS, št. 191/20), niso načrtovani. Skladno z navedenim Zavod za gozdove Slovenije meni, da so vplivi izvedbe OPN s stališča gozdarstva in lovstva sprejemljivi.

Zavod za ribištvo Slovenije je podal mnenje, št. 4201-38/2022-5, z dne 7. 11. 2022. V mnenju je navedel, da je pregledal dokumentacijo, ki je bila dostopna na spletnem portalu Ministrstva za naravne vire in prostor ter dopolnitve, ki jih je poslal pripravljavec 3. 11. 2022, in ugotovil, da je predlog OPN v skladu s področnimi predpisi. V mnenju je navedel tudi, da je v postopku celovite presoje vplivov na okolje, dne 13. 6. 2022, podal mnenje št. 4201-38/2022-2 o ustreznosti okoljskega poročila in sprejemljivosti vplivov izvedbe plana na okolje. Skladno z navedenim je Zavod za ribištvo Slovenije podal pozitivno mnenje.

Ministrstvo za zdravje je z dopisom št. 354-2/2014-20, z dne 28. 11. 2022, posredovalo mnenje Nacionalnega laboratorija za zdravje, okolje in hrano (v nadaljnjem besedilu NLZOH) št. 2940-09/1649-22/NP-3685985-21, z dne 28. 11. 2022, s katerim soglaša. NLZOH je na podlagi gradiva, objavljenega na spletnem strežniku Ministrstva za naravne vire in prostor ter predhodno izdanih področnih smernic in mnenj ugotovil, da je predlog OPN s stališča varovanja zdravja ljudi pred vplivi iz okolja sprejemljiv.

Ministrstvo za kmetijstvo, gozdarstvo in prehrano je podalo mnenje s področja gozdarstva in lovstva št. 3401-4/2007/113, z dne 6. 3. 2023. V mnenju je ugotovilo, da so v predlogu OPN ustrezno upoštevane smernice Zavoda za gozdove Slovenije, vplivi izvedbe OPN na okolje s stališča gozdarstva in lovstva pa bodo sprejemljivi.

Ministrstvo za kmetijstvo, gozdarstvo in prehrano je podalo mnenje s področja kmetijstva št. 350-117/2006/150, z dne 30. 6. 2023. V mnenju je navedlo, da je pregledalo predloženo dokumentacijo in dopolnitve grafičnega dela gradiva z dne 16. 5. 2023 z vidika upoštevanja področnih smernic in predpisov o varovanju kmetijskih zemljišč ter ugotovilo, da dokumentacija ustrezno upošteva podane pripombe, zato je v postopku celovite presoje vplivov na okolje podalo pozitivno mnenje.

Ministrstvo za kulturo je podalo mnenje št. 3501-1/2014-3340-47, z dne 2. 8. 2023, v katerem je navedlo, da je v predloženem gradivu in njegovih dopolnitvah preverilo upoštevanje omilitvenih ukrepov iz okoljskega poročila za področje kulturne dediščine ter ugotovilo, da so ti ustrezno vključeni v predlog OPN, posredovan v pregled 25. 7. 2023. Ministrstvo za kulturo meni, da so vplivi izvedbe predloga OPN na kulturno dediščino sprejemljivi.

Direkcija RS za vode je podala mnenje št. 35012-54/2024-4, z dne 12. 12. 2024, v katerem je navedla, da je pregledala gradivo, posredovano dne 25. 11. 2024 preko interne spletne povezave, in dopolnjeno dne 9. 12. 2024 ter ugotovila, da so v njem upoštevane vse zahteve iz predhodnih mnenj, področnih smernic in predpisov, zato je podala pozitivno mnenje.

Ker se Direkcija RS za vode v mnenju ni opredelila do sprejemljivosti vplivov izvedbe OPN na okolje s področja upravljanja z vodami, jo je ministrstvo z dopisom št. 35409-198/2024-2570-8, z dne 6. 2. 2025 pozvalo, da se do tega opredeli in poda pojasnila glede nekaterih posegov na potencialno poplavno ogrožena območja. Direkcija RS za vode je v mnenju št. 35014-2/2025-2, z dne 13. 2. 2025 navedla, da so na potencialno poplavno ogroženih območjih podani posebni prostorski izvedbeni pogoji, ki so vezani na preveritev in zagotavljanje poplavne varnosti ter podane omejitve za umeščanje v prostor, zato je podano pozitivno mnenje. Ministrstvo navedeno pozitivno mnenje smatra tudi kot mnenje o sprejemljivosti vplivov izvedbe OPN na okolje s področja upravljanja z vodami.

Ministrstvo je po pregledu dokumentacije ugotovilo, da se z OPN spreminja namenska raba prostora na območjih, potencialno onesnaženih z gudronom, ter določajo podrobnejši prostorsko izvedbeni pogoji na območjih odlagališč nenevarnih in nevarnih odpadkov, s katerimi so omogočene dejavnosti, ki bi lahko vplivale na stanje in stabilnost telesa odlagališča ter posledično povzročile pomembne vplive na okolje in zdravje ljudi. Iz navedenih razlogov je za mnenje zaprosilo Direktorat za okolje, Sektor za ravnanje z odpadki tukajšnjega ministrstva.

Sektor za ravnanje z odpadki je v mnenju z dne 7. 2. 2025 ugotovil nekatere pomanjkljivosti predloga OPN, ki se nanašajo zlasti na neustrezno uporabo izrazov s področja ravnanja z odpadki, ki niso v skladu z veljavnimi predpisi, na prostorsko izvedbene pogoje za zaprti odlagališči odpadkov Dogoše in Metava ter na neustreznost spremembe namenske rabe prostora na potencialno onesnaženem območju z gudronom (enota urejanja prostora ST-150).

Direktorat za okolje tukajšnjega ministrstva je v zvezi s problematiko odlagališča gudrona na območju enote urejanja prostora ST-150 podal še mnenje št. 35400-303/2023-2570-393, z dne 13. 2. 2025, s katerim je umaknil pripombo glede neustrezne spremembe namenske rabe prostora na območju ST-150, saj je po ponovnem pregledu gradiva ugotovil, da so na območju do izvedbe sanacije vsi drugi posegi prepovedani. Poleg navedenega je v mnenju še zapisano, da bo namensko rabo treba ustrezno prilagoditi, če se v okviru sanacije izkaže, da stanovanjska pozidava ne bo mogoča.

Ministrstvo je na podlagi mnenja Sektorja za odpadke in mnenja Direktorata za okolje pripravljavca plana pozvalo, da predlog OPN popravi v skladu s podanimi pripombami.

Po pregledu gradiva je ministrstvo ugotovilo tudi, da je bil predlog OPN v obdobju od junija 2022 do decembra 2024 večkrat dopolnjen. Prav tako je iz predloženih mnenj nosilcev urejanja prostora k predlogu OPN, pridobljenih v skladu z 51. členom ZPNačrt razvidno, da so bila podana na različne verzije gradiva. Ker ministrstvo iz predloženega gradiva ni moglo ugotoviti, kakšne spremembe so nastale pri usklajevanju gradiva z različnimi resorji in ali so te vplivale na predhodno že usklajene vsebine z drugimi resorji, je pozvalo pripravljavca plana da spremembe podrobneje pojasni in poda izjavo zakonitega zastopnika občine (župana), da je gradivo, ki ga je predložili v obravnavo, usklajeno z vsemi nosilci urejanja prostora.

Pripravljavec plana je dne 13. 2. 2025 na ministrstvo z vlogo št. 3500-1/2025-22, z dne 13. 2. 2025, posredoval: Odlok o Občinskem prostorskem načrtu Mestne občine Maribor, besedilo usklajenega predloga, 13. 2. 2025; Pojasnilo sprememb predloga OPN MOM iz faze usklajevanja gradiva z pristojnimi resorji, ZUM d.o.o., z dne 13. 2. 2025 in Izjavo št. 3500-1/2025-19, z dne 12. 2. 2025, o usklajenosti gradiva z vsemi nosilci urejanja prostora.

V

Po pregledu spisne dokumentacije in na podlagi prejetih mnenj nosilcev urejanja prostora, ki sodelujejo pri celoviti presoji vplivov na okolje, ministrstvo meni, da so vplivi izvedbe OPN na okolje sprejemljivi. V postopku so bila pridobljena mnenja o sprejemljivosti vplivov izvedbe OPN na okolje vseh ministrstev in organizacij, ki sodelujejo v postopku celovite presoje vplivov na okolje, omilitveni ukrepi iz okoljskega poročila pa so smiselno vključeni v prilogi OPN.

Skladno s šestim odstavkom 22. člena Uredbe o okoljskem poročilu in podrobnejšem postopku celovite presoje vplivov izvedbe planov na okolje (Uradni list RS, št. 73/05) morajo biti v sklepu o potrditvi plana navedeni tudi omilitveni ukrepi, s katerimi se odpravljajo pričakovani bistveni ali uničujoči vplivi, merila in pogoji, ki morajo biti izpolnjeni, da se plan lahko izvede ter načini spremljanja izvajanja plana.

Skladno s prvim odstavkom 23. člena Uredbe o okoljskem poročilu in podrobnejšem postopku celovite presoje vplivov izvedbe planov na okolje se v sklepu o potrditvi plana odloči tudi o spremljanju izvajanja plana.

Omilitveni ukrepi iz okoljskega poročila so smiselno vključeni v OPN, in sicer v 132., 135., 137. 145., 146., 147., 148., 152., 153., 156. člen predloga odloka. Monitoring se izvaja skladno z okoljskim poročilom ter 145., 146. in 147. členom predloga odloka.

Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, Ljubljana. Tožba se vloži pisno pri navedenem sodišču.

 mag. Tanja Bolte

 Generalna direktorica

 Direktorata za okolje

Vročiti (elektronsko):

- Mestna občina Maribor, mestna.obcina@maribor.si

V vednost (elektronsko):

- Ministrstvo za naravne vire in prostor, gp.mnvp@gov.si

- Ministrstvo za kulturo, Direktorat za kulturno dediščino, gp.mk@gov.si

- Ministrstvo za zdravje, Direktorat za javno zdravje, gp.mz@gov.si

- Ministrstvo za kmetijstvo, gozdarstvo in prehrano, Direktorat za gozdarstvo in lovstvo, gp.mkgp@gov.si

- Ministrstvo za kmetijstvo, gozdarstvo in prehrano, Direktorat za kmetijstvo, gp.mkgp@gov.si

- Zavod za gozdove Slovenije, OE Maribor, oemaribor@zgs.si

- Zavod za ribištvo Slovenije, info@zzrs.si

- Direkcija RS za vode, gp.drsv@gov.si

- Zavod RS za varstvo narave, OE Maribor, info.mb@zrsvn.si